চলচ্চিত্র যেহেতু স্থিরচিত্রের কাছে ঋণী সেই জন্য আপাতদৃষ্টিতে এবং প্রাসঙ্গিক চিন্তায় তার ভাষা, যার সাহায্যে সে দর্শক (শ্রোতার) সঙ্গে যোগাযোগ স্থাপন করে, সেটি তার নিজস্ব নয় বলে ধরে নিতে হয়। চলচ্চিত্রের দৃশ্যকল্প বা ইমেজ সৃষ্টির সেই দক্ষতা এবং যোগাযোগ ক্ষমতা বা ভাষা ফটোগ্রাফির কাছ থেকে ধার করা। কিন্তু এই ধার এমন যে আদিতে যা ছিল সেভাবে না রেখে তাকে নিজের প্রয়োজনে এবং চাহিদা অনুযায়ী আত্তীকরণ করা হয়। সচলতা সৃষ্টি করে স্থিরচিত্র থেকে সামনে এগিয়ে গিয়ে নিজের ভাষা সৃষ্টির পর চলচ্চিত্র গর্ব করে বলতে পেরেছে যে তার নিজস্ব ভাষা আছে। এইভাবে চলচ্চিত্রে ইমেজ সৃষ্টির প্রক্রিয়া ও ফল একটি সংকর শ্রেণির সৃষ্টি করেছে যাকে তার নিজের সৃষ্টি বলতে বাধা থাকে না এবং সেই রূপান্তরই তার প্রধান বৈশিষ্ট্য। কেউ যদি প্রশ্ন করেন চলচ্চিত্রের নিজস্ব ভাষা কী? তাহলে নির্দ্বিধায় উত্তর দেওয়া যাবে : সচল দৃশ্যকল্প বা ভিজ্যুয়াল ইমেজ সৃষ্টির কৌশল। এই কৌশলই বাইরের পৃথিবীর সঙ্গে (প্রেক্ষাগৃহের পর্দায়) তার যোগাযোগ স্থাপন করে। চলচ্চিত্রের এই মৌলিক ভাষাকে বলা যায় ‘সচল চিত্রিত ভাষা’ যার সঙ্গে স্থিরচিত্রের ‘চিত্রিত ভাষার’ তুলনা করা যেতে পারে পার্থক্যের ভিত্তিতে।